Rozhodnutie Rady a Komisie
z 29. apríla 1999
o záveroch Dohody medzi Európskymi spoločenstvami a vládou Kanady o uplatňovaní ich pravidiel voľnej súťaže
(1999/445/ES, ESUO)
RADA EURÓPSKEJ ÚNIE,
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na jej články 87 a 235 v súvislosti s prvým pododsekom článku 228 ods. 3,
so zreteľom na Zmluvu o založení Európskeho spoločenstva uhlia a ocele, najmä na jej články 65 a 66,
so zreteľom na návrh Komisie,
so zreteľom na stanovisko Európskeho parlamentu [1],
(1) keďže je nevyhnutné odvolať sa na článok 235 zmluvy vzhľadom k zahrnutiu jeho textu do dohody o zlučovaní a nadobudnutí, na ktorú sa vzťahuje nariadenie Rady (EHS) č. 4064/89 z 21. decembra 1989 o kontrole koncentrácií medzi podnikmi [2], ktoré je v podstate na článku 235 založené;
(2) keďže za daného zreteľne rastúceho medzinárodného rozmeru problémov v oblasti súťaže by v tejto oblasti mala byť posilnená medzinárodná spolupráca;
(3) keďže, s týmto cieľom sa medzi Komisiou a Kanadou uskutočnili rokovania o dohode o uplatňovaní pravidiel voľnej súťaže Európskych spoločenstiev a Kanady;
(4) keďže by dohoda vrátane výmeny listov mala byť schválená,
SA ROZHODLI TAKTO:
Článok 1
Dohoda medzi Európskymi spoločenstvami a vládou Kanady týkajúca sa uplatňovania ich pravidiel voľnej súťaže vrátane výmeny listov je týmto v mene Európskeho spoločenstva a Európskeho spoločenstva uhlia a ocele schválená.
Text dohody a výmeny listov, vyhotovený v anglickom, dánskom, fínskom, francúzskom, gréckom, holandskom, nemeckom, portugalskom, španielskom, švédskom a talianskom jazyku, je pripojený k tomuto rozhodnutiu.
Článok 2
Predseda Rady je týmto oprávnený vymenovať osobu (-y) splnomocnenú (é) na podpísanie dohody zaväzujúcej Európske spoločenstvo.
Predseda Komisie je týmto oprávnený vymenovať osobu (-y) splnomocnenú (é) na podpísanie dohody zaväzujúcej Európske spoločenstvo uhlia a ocele.
V Luxemburgu 29. apríla 1999